text: Kvinder efter indsamling: Dyrepoliti og højere bøder for vanrøgt
  19 maj 2015 kl. 08.24
  - Der skal større bøder og et egentligt dyrepoliti til, hvis vi skal komme vanrøgtssagerne til livs. Sådan lyder det fra to kvinder fra Haderslev, der har lavet en indsamling til fordel for vanrøgtede hunde.
  - Bøderne er alt for små, som de er nu. Det koster 500 kroner at klippe ørene af sin kat, og det er jo alt for lidt.
  Sådan siger Mona Müller fra Haderslev, der sammen med sin veninde Tina Poulsen i løbet af de seneste fem dage har samlet ind til 21 vanrøgtede hunde, der i sidste uge blev reddet fra et hjem på Lolland.
  - Vi bliver nødt til at have et dyrepoliti, der kun har fokus på dyrene, siger Tina Poulsen til TV SYD.
  De to kvinder afleverede tirsdag formiddag for 6000 kroner tæpper, legetøj og mad til Dyreværnet i Rødovre, hvor de 21 hunde bor, indtil de er klar til at blive adopteret.
  